Document ID: /roh_data/filtered/fineweb-2-filterrobots_roh.jsonl.gz/16886

Il concern da pastizarias Aryzta na vegn betg a ruaus. Avant trais emnas ha il concern svizzer-irlandais communitgà in avertiment da gudogn ed ussa sa retira la direcziun.
Il schef da concern Owen Killian, il schef da finanzas Patrick McEniff ed il schef da la fatschenta en l'America John Yamin vegnan a remetter lur uffizis sin la fin da fanadur, quai communitgescha Aryzta. Sur in headhunter tschertgia ins ussa remplazzants.
Sco i para ha il president dal cussegl d'administraziun Gary McGann tratg las consequenzas da las difficultads dal concern en spezial en il martgà nordamerican.
RR novitads 11:00+
Tge è la Aryzta SA?
L’Aryzta è in concern svizzer che lavura internaziunalmain. El producescha pastizaria ed auters products pre-elavurads e schelentads. L’interpresa è naschida il 2008 dad ina fusiun da la Hiestand Holding SA e l’interpraisa irlandaisa IAWS Group plc. Cun ina svieuta da 3,8 milliardas e 8’000 collavuraturs è ella a la testa da la branscha en il mund.